АКАТИСТ НА СВЕТИ АРХАНГЕЛ МИХАИЛ

Кондак 1

Избран войводо на небесните сили и защитниче на човешкия род, ние, които ти избавяш от скърби, ти поднасяме тази благодарствена песен; а ти, като стоиш пред престола на Царя на Славата, пази ни от беди, та с вяра и любов да ти пеем похвала: Радвай се, Михаиле, велики архистратиже, с всички небесни сили.

Икос 1

Тебе, Михаиле, предводителя на ангелските огнезрачни чинове, подобава да възхваляваме с ангелски езици; но догдето, ръководени от тебе, привикнем към думите на безплътните духове, чуй от нашите човешки, но благодарни уста, тази похвала: Радвай се, първообразна звездо на света; радвай се, златозарна свещ на истината и правдата!

Радвай се ти, който пръв от ангелските чинове си приел лъчите на несъздадената светлина; радвай се, началниче на ангелите и архангелите!

Радвай се ти, в когото най-ярко блести славата на Творческата десница; радвай се, защото ти си красота на всички безплътни същества!

Радвай се, Михаиле, велики архистратиже, с всички небесни сили!

Кондак 2

Архангеле Божи, ние, земните и облечени в плът, като прозряхме с очите на вярата величието на духовната красота и силата на твоята мълниеносна десница, изпълваме се с удивление, радост и благодарност, и заедно с всички небесни сили пеем на Твореца на всичко: Алилуия!

Икос 2

Пречудни Михаиле, началниче на небесните ангелски чинове, изпроси ни от Бога разум чист и свободен от страсти, та като се възнесем с мисълта си от земното към небесното, да ти пеем тази хвалебна песен:

Радвай се, най-близки зрителю на неизказаната Божия красота; радвай се, защото на тебе са поверени най-много всеблагите намерения на Пресвета Троица!

Радвай се, верни изпълнителю на предвечните планове на Света Троица; радвай се ти, комуто с любов се удивляват небесните воинства!

Радвай се ти, когото с вяра прославят земнородните; радвай се ти, от когото треперят адските сили!

Радвай се, Михаиле, велики архистратиже, с всички небесни сили!

Кондак 3

Михаиле, като си проявил непоколебима ревност за Божията слава, застанал си начело на ангелските полкове, срещу озлобения и прегорд Деница, който, като бе сринат с поддръжниците му от небесните висини в преизподнята, небесните воинства, славно предвождани от тебе, едногласно с радост викнаха пред Божия престол: Алилуия!

Архангеле Михаиле, целият християнски род те има за велик застъпник и чуден помощник в борбата с нашите противници.

Затова, като желаем да се удостоим с твоето пречудно покровителство, в твоя тържествен ден те славим тъй:

Радвай се ти, който срина сатаната от небето като мълния; радвай се ти, който пазиш човешкия род във възхода му към небето!

Радвай се, пречудно украшение на всесветлия горен свят; радвай се, преславно застъпничество на падналия долен свят!

Радвай се ти, който никога не си побеждаван от силите на злото; радвай се ти, защото си утвърден вовеки, с всички Божии ангели, чрез Божията благодат, в истината и правдата!

Радвай се, Михаиле, велики архистратиже, с всички небесни сили!

Кондак 4

Първенецо на ангелите, избави от бурята на изкушенията и от бедите нас, които с радост и любов чествуваме твоя тържествен пресветъл ден; защото ти си велик помощник в бедите и пазител и застъпник от злите духове в смъртния час на всички, които пеят на нашия Владика и Бог: Алилуия!

Икос 4

Като видяха дързостта ти против сатанинските пълчища, всички ангелски чинове с радост тръгнаха след тебе на война за името и славата на своя Владика, викайки: Кой е като Бога? А ние, знаейки, че сатаната е свален в нозете ти, като на победител ти казваме:

Радвай се ти, който въдвори мир и тишина на небето; радвай се ти, който прогони духовете на злобата дори до ада!

Радвай се ти, който напътваш ангелските воинства и силите на невидимия свят за унищожение на злото; радвай се ти, който невидимо укротяваш бунтуващите се стихии на видимия свят!

Радвай се, чудни съратниче на онези, които воюват с духовете на поднебесната злоба; радвай се, силни помощниче на онези, които изнемогват в изкушенията и напастите на този свят!

Радвай се, Михаиле, велики архистратиже, с всички небесни сили!

Кондак 5

В твоя храм в Хони ти си се явил боготечен извор на превелики чудеса, защото не само си унищожил великата и страшна змия на това място, но бликнаха водни струи, които целят всеки телесен недъг, та всички, на прославилия те Владика на ангелите, да кажат: Алилуия!

Икос 5

Пречудни Михаиле, слушайки и знаейки те, че блестиш като велико светило между ангелските воинства, след Бога и Пресветата Му Майка, прибягваме към тебе с молба: озари с лъчите на твоята светлина всички нас, които те славим тъй:

Радвай се, водачо и пазителю на богоизбрания народ в пустинята; радвай се, високи посредниче на закона даден на Синай чрез ръката на Моисей!

Радвай се ти, в когото израилските съдии и водачи намираха сила и покровителство; радвай се, чрез когото юдейските пророци и първосвещеници получаваха знание от всеведущия Бог!

Радвай се ти, който разкриваш на богобоязливите законодатели тайната на премъдростта; радвай се ти, който пълниш с блаженство сърцата на всички, които вършат съд и правда!

Радвай се, Михаиле, велики архистратиже, с всички небесни сили!

Кондак 6

Когато някога Маной те видя да предвъзвестяваш Божиите съдбини, обхвана го недоумение и страх, като си помисли, че няма да остане жив. Но когато жена му му обясни благия смисъл на явяването ти и кротостта на думите ти, зарадван, че ще му се роди син Сампсон, по думите ти извика Богу: Алилуия!

Икос 6

Възсиял си пречудно със слава, Михаиле, когато си застанал в човешки образ пред Иисус Навин и си казал: Събуй обущата от нозете си, аз съм военачалникът на силите Господни! Учудвайки се на това твое явяване, с любов ти казваме:

Радвай се, будни пазителю на боговенчаните глави; радвай се, бързи унищожителю на противниците на богоугодните власти, като противници на Божиите повели!

Радвай се, усмирителю на народните метежи; радвай се, невидими унищожителю на нечестивите обичаи!

Радвай се, защото ти просвещаваш съмняващите се в минути на тежки недоумения; радвай се, защото ти изтръгваш изкушаваните от пагубните похоти!

Радвай се, Михаиле, велики архистратиже, с всички небесни сили!

Кондак 7

Владетелят на всичко, като поиска да покаже, че съдбата на човешките синове не е нещо самослучайно, а стои винаги в десницата Му, даде те за застъпник на земните царства, та да направляваш племената и народите към вечното Божие царство. Заради това всички ние, които знаем за това твое велико служение на човешкото спасение, благодарно казваме Богу: Алилуия!

Икос 7

Чрез тебе, архистратиже, Творецът и Владиката на всички чудеса ни показа нови чудеса на земята, когато си спасил по чудесен начин от водно потопяване съградения в твое име храм, като си заповядал на водата да се устреми към земните недра. А блаженият Архип, като видя това с духовните си чеда, благодарно ти запя:

Радвай се, несъкрушима оградо на светите Божии храмове; радвай се, непоклатна преградо против враговете на Христовата вяра!

Радвай се ти, на чиято заповед се покоряват стихиите; радвай се ти, който съкрушаваш всички злобни помисли!

Радвай се ти, който донасяш от престола на Вседържителя радост за верните; радвай се ти, който привеждаш невярващите в пътя на правдата и истината!

Радвай се, Михаиле, велики архистратиже, с всички небесни сили!

Архистратиже Божий, Авакум изпита на себе си твоята чудодейна сила когато по Божие повеление бе грабнат и мигновено пренесен от Юдея във Вавилон, за да даде храна на Даниил, хвърлен в рова с лъвовете; затова, чудейки се на превеликото действие на твоята сила с вяра извика: Алилуия!

Икос 8

Като стоиш, Михаиле, на небето пред престола на Царя на Славата, не си далече и от земните, воювайки постоянно с враговете на човешкото спасение. Затова и ние всички, като желаем да достигнем нашето любимо Небесно отечество, едногласно ти казваме: Радвай се, началниче на трисветото ангелско пение; радвай се, винаги готов застъпниче и пазителю на земнородните!

Радвай се ти, който порази по чуден начин възгорделия се фараон с неверните египтяни; радвай се, преславни пътеводителю на верните юдеи в пустинята!

Радвай се ти, който угаси пламъка на вавилонската пещ; радвай се, защитниче наш на Страшния съд!

Радвай се, Михаиле, велики архистратиже, с всички небесни сили!

Кондак 9

Всички монаси от светата Атонска планина с радостен трепет дойдоха да видят как си спасил богобоязливия отрок, бясно хвърлен от нечестиви златолюбци, с привързан на него камък, в морската дълбочина. Затова и приелата го света обител, която се краси с твоето име благодарно вика към Господа: Алилуия!

Икос 9

Словата на витиите и мислите на мъдреците не ще стигнат, за да се изкажат твоите сили, Михаиле, как за една нощ си сразил сто осемдесет и пет хиляди от войниците на асирийския цар Сенахирим, за да се научи повече да не хули името Господне. А ние, като почитаме твоята света ревност за славата на истинния Бог, с веселие ти казваме тъй:

Радвай се, непобедими воеводо на православните воинства; радвай се ти, който всяваш страх и трепет в зловерните!

Радвай се ти, който насаждаш правата вяра и богопочитание; радвай се, изкоренителю на душевредните ереси и разколи!

Радвай се ти, който много пъти си бил подкрепа на благочестивите Макавеи на бойното поле; радвай се ти, който порази в самия храм Илиодор, нечестивия вожд на Антиох! Радвай се, Михаиле, велики архистратиже, с всички небесни сили!

Кондак 10

Архистратиже Божий, бъди верен помощник на всички нас, които желаем да се спасим, като ни избавяш и пазиш от беди и напасти, а най-вече от лоши навици и грехове, за да преуспяваме във вярата, надеждата и любовта Христови и радостни за твоето застъпничество, благодарно да възкликнем към Владиката на ангелите и човеците: Алилуия!

Архистратиже Божий, ти си стена за вярващите и силна опора в борбите с видимите и невидими врагове. Заради това, избавяни от тебе от бесовските примки, с благодарни сърца и уста ти казваме:

Радвай се, непобедим борец с противниците на светата Църква; радвай се, неуморим сътруднико на смирените проповедници на Евангелието!

Радвай се ти, който просвещаваш със светлината на Христовата вяра седящите в тъмнината на зловерието; радвай се ти, който наставляваш в пътя на истината и покаянието заблудилите се в лъжливата мъдрост!

Радвай се, отмъстителю на всички, които се кълнат напразно с името Божие; радвай се, мълниеносен вразумителю на тези, които безумно се подиграват с тайнствата на светата вяра!

Радвай се, Михаиле, велики архистратиже, с всички небесни сили!

Кондак 11

Архистратиже Божий, няма хвалебна песен, с която да възпеем чудесата, които си извършил не само на небето и на земята, но и в мрачните сенки на преизподнята, в дълбочината на която си свързал изкусителя с веригите на силите Господни, та избавените от злобата му да благославят Владиката на небето и земята, казвайки: Алилуия!

Икос 11

Архистратиже, ти си се явил светоносен служител на истината и на чистотата в богопочитанието, когато, предвиждайки козните на духа на тъмнината, запретил си му с името Божие да не смее да открие скритото тяло на починалия израилски вожд Моисей, за да не го обожават чувствените синове на Израиля. Затова, като почитаме сега твоя богосветъл събор, с благодарност ти казваме:

Радвай се, пазителю на чистото богопознание сред юдеите във Ветхия Завет; радвай се ти, който много пъти си изкоренявал плевелите на заблуждението в дните на Ной! Радвай се, изтребителю на езическите предсказания и кумири; радвай се, подкрепо на християнските подвижници и мъченици!

Радвай се ти, който изпълваш с благодатната Божия сила немощните духом; радвай се ти, който обличаш в пълното въоръжение на вярата изнемогващите по плът!

Радвай се, Михаиле, велики архистратиже, с всички небесни сили!

Кондак 12

Михаиле, изпроси за нас, които с песни славим твоето всечестно име, благодат от всевишния Бог, та осенени с твоята закрила, да преминем живота си в пълно благочестие и чистота, и когато смъртта ни развърже от оковите на плътта, да се удостоим да застанем до огнезрачния престол на Царя на Славата и с ангелските хорове да запеем: Алилуия!

Като възпяваме, Михаиле, многобройните ти чудеса, извършени за наше спасение, молим Господа и Владиката на всички, щото духът на ревността за славата Божия, който е в тебе, никога да не оскъдява в нас, които ти пеем тъй:

Радвай се ти, който винаги стоиш на будна стража над верните Божии раби; радвай се ти, който невидимо сваляш от висотата на силата и славата бунтуващите се и недостойните!

Радвай се ти, който в последния ден ще събереш избраните от четирите краища на земята; радвай се ти, чрез когото грешните, по Божие повеление, ще бъдат пратени на вечно мъчение!

Радвай се ти, чрез когото сатаната с неговите служители ще бъде хвърлен в огненото езеро; радвай се ти, който преславно ще въдвориш праведните в обителите на небесния Отец!

Радвай се, Михаиле, велики архистратиже, с всички небесни сили!

Кондак 13

О, пречуден началниче на архангелите и ангелите, приеми нашата отправена към тебе хвала и благодарност за твоето предивно служение на човешкото спасение! И като изпълнен със сила Божия, покрий ни с невеществените си криле от всички видими и невидими врагове, та като те славим, да прославяме Господа, като винаги Му пеем: Алилуия! Алилуия! Алилуия!

(този кондак се прочита три пъти)

Кондак 1

Избран войводо на небесните сили и защитниче на човешкия род, ние, които ти избавяш от скърби, ти поднасяме тази благодарствена песен; а ти, като стоиш пред престола на Царя на Славата, пази ни от беди, та с вяра и любов да ти пеем похвала: Радвай се, Михаиле, велики архистратиже, с всички небесни сили.

Икос 1

Тебе, Михаиле, предводителя на ангелските огнезрачни чинове, подобава да възхваляваме с ангелски езици; но догдето, ръководени от тебе, привикнем към думите на безплътните духове, чуй от нашите човешки, но благодарни уста, тази похвала: Радвай се, първообразна звездо на света; радвай се, златозарна свещ на истината и правдата!

Радвай се ти, който пръв от ангелските чинове си приел лъчите на несъздадената светлина; радвай се, началниче на ангелите и архангелите!

Радвай се ти, в когото най-ярко блести славата на Творческата десница; радвай се, защото ти си красота на всички безплътни същества!

Радвай се, Михаиле, велики архистратиже, с всички небесни сили!

Молитва към Св. Архангел Михаил

Свети велики Божий архангеле Михаиле, пръв предстоятелю от ангелите пред неизповедимата и предвечна Троица, покровител и пазител на човешкия род, който съкруши на небето със своето войнство възгорделия се Деница и винаги посрамваш злобата и коварството му на земята, към тебе прибягваме с вяра и те молим с любов: бъди несъкрушим щит и твърд покров на Св. Църква, на всички православни християни, като ги ограждаш с мълниеносния си меч от всички видими и невидими врагове; бъди ангел-хранител, премъдър съветник и помощник на нашия народ. Донеси му от престола на Царя на царете просвета и сила, радост, мир и вразумление. Бъди водач и съратник на всяко христолюбиво воинство, увенчай го със слава и победа над противниците му за да познаят всички, че с нас е Бог и светите Му ангели. Не лишавай, о архангеле Божий, от твоята помощ и застъпничество и нас, които славим твоето свето име. Защото, макар и много грешни, ние не искаме да погинем в беззаконията си, но да се обърнем към Господа и да бъдем съживени от Него за добри дела. Озари ума ни със светлината на Божието лице, която непрестанно блести на мълниевидното ти чело, та да можем да разберем Божията воля, блага и съвършена за нас, и да знаем що трябва да вършим и що да презираме и изоставяме. Укрепи с Господнята благодат нашата слаба воля и немощно желание, та като се затвърдим в Господния закон да престанем да се увличаме от земните помисли и плътските похоти, оприличавайки се на неразумни деца, които тичат по скоропреходните хубости на този свят и заради тленното и земното безумно забравяме вечните и небесни блага. А над всичко изпроси ни от небето дух на истинско покаяние, нелицемерна скръб по Бога и сърдечно съкрушение за греховете ни; за да изживеем останалото време от живота си не в угода на чувствеността и робството на страстите, но за да изгладим извършените злини със сълзите на вярата и сърдечното съкрушение, с подвизи на чистота и свети дела на милосърдие. А когато наближи края на живота ни и освобождението ни от оковите на плътта, не ни оставяй, архангеле Божий, беззащитни против духовете на поднебесната злоба, които преграждат възхода на човешката душа към небето; та под твоя закрила да стигнем безпрепятствено дивните райски селения, дето няма печал, нито въздишки, но безкраен живот. И като се удостоим да видим пресветото Лице на всеблагия Господ и наш Владика, да паднем със сълзи в нозете Му, в радост и умиление да Му възкликнем: Слава на Тебе, наш изкупителю, Който, по преголямата Си любов към нас, недостойните, си благоволил да изпратиш Твоите ангели в служба на нашето спасение. Амин!